Leder: Det lokale demokrati i Flensborg halter - FLA : FLA
Leder: Det lokale demokrati i Flensborg halter
26-06-2020 | 19:31 | af Jørgen Møllekær
To SSW-medlemmer forlod byrådsmødet i utide.
Hvis der var mindreårige til stede under byrådsmødet i Flensborg torsdag aften, så er det lige før, de burde have været forment adgang. En politiker fra Die Linke beskyldte overborgmesteren for magtmisbrug, og to SSW-medlemmer forlod byrådsmødet i utide. Man forstår de to SSWere Glenn Dierking og Siegmund Pfingsten så udmærket.
Efter fem timers debat om særdeles væsentlige og komplicerede emner valgte et flertal pludselig at reducere taletiden til kun to minutter per byrådsgruppe. På det tidspunkt manglede der fire punkter, herunder den ekstremt væsentlige diskusssion om, hvad havnearealerne på østsiden skal bruges til efter, at trafikhavnen er flyttet.
Det kan godt være, at flertallet i et demokrati bestemmer. Men dette flertal må så finde sig i, at de dermed sætter demokratiet på spil. Det er dybt kritisabelt, at en afgørelse om, hvad der efterfølgende skal ske på det gigantiske område på en af byens allerbedste adresser, vedtages “im Hauruckverfahren” uden en reel mulighed for at fremlægge pro et contra.
Byens budget, striden om banegårdshotellet og havneflytningen på et og samme byrådsmøde. Og en lang række politikere, der bruger oceaner af fritid på at sætte sig ind i diverse dokumenter for at kunne udføre deres frivillige hverv bedst muligt. Det er disrespekt for, hvordan et lokalt demokrati nødvendigvis må fungere.
Dermed fik SSW ikke mulighed for at fremføre ideen om at gøre ligesom Sønderborg. Her har man med hjælp af en international arkitektkonkurrence udviklet en helhedsplan. I Flensborg bliver trafikhavnen nu flyttet. På de frigjorte arealer planlægges så det mest attraktive først, og resten må følge efter i tilfældig orden. Det er mildest talt visionsløst. For dermed bliver det også umuligt at inddrage og engagere os borgere i en samlet plan for, hvad der skal ske med de mange havne-kvadratmeter på Flensborgs østside.
Gode argumenter fra både SPD og SSWs Glenn Dierking var der pludselig ikke taletid til. Hans holdninger måtte offentligheden så tage fra en pressemeddelelse, da han ikke kunne få reel taletid på byrådsmødet. Og SPD udsendte deres holdninger fredag, efter at byrådspunktet var vedtaget.
P.S. Hotellet ved banegården blev også vedtaget. Og det var her, Gabrielle Ritter fra Die Linke beskyldte Simone Lange for at have bestilt en “Gutachten”, der skulle være positiv over for de omstridte hotelplaner. En helt grundløs og skamløs anklage. Hotellet til 50 millioner euro bliver nu bygget. Rigtig mange må sidde tilbage med en dårlig smag i munden efter torsdag aften i Flensborg Byråd.